Neizvesna budućnost Sirije
Neuspeh Zapada i Arapske lige da privole Sirijsku vladu da prekine nasilje, izaziva nova strahovanja u pogledu budućnosti
Prizori iz Sirije su zastrašujući. A sve do sada, predsednik Bašar al-Asad nije preduzeo korake da ublaži krizu. To brine Džerolda Posta sa Univerziteta „Džordž Vašington“. On je direktor programa političke psihologije i informiše američke predsednike o psihološkim karakteristikama svetskih lidera. Koreni Asadovog režima sežu do njegovog oca, Hafeza, koji je tri decenije vladao Sirijom uz pomoć gvozdene pesnice. Asadi pripadaju manjinskoj šiitskoj sekti alavita. Radvan Zjadeh, direktor Sirijskog centra za političke i strateške studijue u Vašingtonu, kaže da je primarna funkcija režima da obezbedi alavitsku kontrolu nad zemljom. Bašar al-Asad nije bio prvi izbor njegovog oca za naslednika. Obrazovan kao oftalmolog u Londonu, smatran je previše povučenim. Otac je favorizovao agresivnijeg, starijeg brata Basila, koji je međutim poginuo u saobraćajnoj nesreći. Posle bratovljeve smrti, Bašar je pozvan nazad u Damask da se priprema za budućeg sirijskog lidera, kaže Džerold Post. Hafez al-Asad je 1982. ugušio pobunu u gradu Hami. „Amnesti internešenal“ procenjuje da je tom prilikom poginulo deset hiljada do 25 hiljada ljudi. Post kaže da je to ostavilo neizbrisiv utisak na Bašara al-Asada. Neki analitičari veruju da Asad ne kontroliše sadašnju krizu u potpunosti. Oni kažu da ga njegovi savetnici, od kojih su neki iz vremena njegovog oca, savetuju protiv kompromisa, kaže Radvan Zjadeh. Rezultat je sve veće nasilje i sve veće udaljavanje civilnog stanovništva od nacionalnog lidera.